ສະຫະພາບຢູໂຣບ ລົງໂທດຮອບໃໝ່ ຕໍ່ຊີເຣຍ
ສະຫະພາບຢູໂຣບ ປະກາດການລົງໂທດຮອບໃໝ່ ຕໍ່ປະເທດຊີເຣຍ ໃນວັນສຸກມື້ນີ້
ສະຫະພາບຢູໂຣບໄດ້ຂະຫຍາຍການລົງໂທດທາງດ້ານການເງິນແລະການທ່ອງທ່ຽວຕໍ່ຊີເຣຍ ແລະທຳການເຄື່ອນໄຫວ ເພື່ອປະນາມການປາບປາມ ພວກປະທ້ວງຕໍ່ຕ້ານລັດຖະບານຢ່າງ ໂຫດຮ້າຍຂອງຊີເຣຍ ໃນວັນສຸກມື້ນີ້ ສະຫະພາບຢູໂຣບ ໄດ້ປະກາດຢຶດຊັບສິນແລະຫ້າມບໍ່ໃຫ້ຊາວຊີເຣຍຕື່ມອີກ 7 ຄົນ ແລະ 4 ບໍລິສັດເດີນທາງໄປຍັງຢູໂຣບຊຶ່ງເຮັດໃຫ້ລາຍຊື່ທີ່ຖືກຫ້າມທັງໝົດເພີ່ມຂຶ້ນ ເປັນ 34 ຄົນ ຮວມທັງປະທານາທິບໍດີຊີເຣຍ ທ່ານ Bashar al-Assad ນອກນັ້ນແລ້ວ ການລົງໂທດໃໝ່ ຍັງໄດ້ແນເປົ້າໝາຍໃສ່ ຜູ້ບັນຊາການໜ່ວຍພິທັກປະຕິວັດຂອງອີຣ່ານ 3 ຄົນທີ່ສະຫະພາບຢູໂຣບກ່າວຫາວ່າໃຫ້ການສະໜັບສະໜຸນຕໍ່ການດຳເນີນຄວາມພະຍາຍາມ ມາເປັນເວລາ 3 ເດືອນຂອງທ່ານ Assad ເພື່ອປາບປາມພວກປະທ້ວງຕໍ່ຕ້ານລັດຖະບານ ໃນຊີເຣຍ ຜູ້ບັນຊາການຂອງອີຣ່ານທັງ 3 ມີການລະບຸວ່າແມ່ນພົນຕີ Qasem Soleimani ແລະພົນ ຈັດຕະວາ Mohammad Ali Jafari ທີ່ບັນຊາການກຳລັງພິທັກປະຕິວັດ ຕະຫຼອດທັງຮອງ ຜູ້ບັນຊາການກຳລັງພິທັກປະຕິວັດທີ່ຮັບຜິດຊອບໃນດ້ານສືບລັບທ່ານ Hossein Taeb ນອກນັ້ນແລ້ວ ສະຫະພາບຢູໂຣບຍັງໄດ້ລົງໂທດບໍລິສັດຄຸ້ມຄອງຊັບສິນຂອງຊີເຣຍ ບໍລິສັດ ກອງທຶນການລົງທຶນ ແລະອີກ 2 ບໍລິສັດ ທີ່ສະຫະພາບຢູໂຣບກ່າວຫາວ່າ ໃຫ້ເງິນສະໜັບ ສະໜຸນລັດຖະບານທ່ານ Assad ນັ້ນ ທີ່ກອງປະຊຸມຢູ່ນະຄອນ Brussels ໃນວັນສຸກມື້ນີ້ ພວກຜູ້ນຳຂອງສະຫະພາບຢູໂຣບມີ ກຳນົດທີ່ຈະຮັບຮອງເອົາຄຳປະກາດສະບັບນຶ່ງ ເພື່ອປະນາມ ໃນອັນທີ່ຮ່າງຄຳປະກາດເອີ້ນ ວ່າ ການກໍ່ຄວາມຮຸນແຮງທີ່ຮັບເອົາບໍ່ໄດ້ແລະໜ້າຕື່ນຕົກໃຈຂອງຊີເຣຍຕໍ່ປະຊາຊົນພົນລະ ເມືອງຂອງຕົນນັ້ນ ຮ່າງຄຳປະກາດຍັງເວົ້າຕື່ມວ່າ ເສັ້ນທາງໃນການກົດຂີ່ຂອງຊີເຣຍ ພາ ໃຫ້ເກີດມີຄຳຖາມກ່ຽວກັບການປົກຄອງທີ່ຖືກຕ້ອງຊອບທຳຂອງຊີເຣຍ